T!Nax’u is ’n futuristiese wetenskapfiksie verhaal geskryf deur Gerrit van Dijk, en is in 2012 uitgegee deur Thompson Boekdrukkery. T!Nax’u volg op Gerrit van Dijk se debuut ‘Ondulan’ en speel veertien jaar ná kadet Taéll Adánaii Shanidar se lewensveranderende Ondulan-avontuur af. In T!Nax’u dra kadet Shanidar die rang van kaptein, en is in bevel van ASTRA se elite taakmag Eksodimensionele Verkenners. Tydens 'n verkenningstog ontdek ’n taakmag lid ’n Skeur in die weefsel van ruimte-tyd, tussen een van ASTRA se nuut-ontdekte parallelle wêrelde, en Suid-Afrika van die Tweede Vryheidsoorlog. Wat ASTRA se belangstelling egter wek, is dat die inwoners van hierdie wêreld; nasate van die eertydse Boere-rebelle, 'n eeu-oue profesie koester dat die Britse soldate weer gaan aanval, en vir byna 'n eeu reeds wag hierdie kolonie vlugtelinge, Steentyd-primitief maar slaggereed, op 'n massa-aanval van hul gedugte aartsvyand. Met hierdie eeu-oue voorspelling, tesame met die probleem van die verbindende Skeur tussen die twee wêrelde, vind ASTRA dit nodig om 'n onderskepspan in te stuur.